Diskar an impalaeriezh serb a zeuas pa gouezhas etre krabanoù an Otomaned, goude emgann Kosovo e 1389. Goude bezañ bet faezhet gant an Durked otoman ez eas kreisteiz Serbia d’ober ul lodenn eus an Impalaeriezh Otoman. An douaroù en hanternoz Serbia a chomas dizalc’h ha ne voent peuraloubet gant an Durked nemet e 1459, pa voe kemeret ganto ar gêr-benn serb Smederevo. Bosnia a voe aloubet ganto un nebeud bloavezhioù diwezhatoc’h, ha Herzegovina e 1482.